b'\n_START_ARTICLE_\nLeskovec, Slovenska Bistrica\n_START_SECTION_\nZgodovina\n_START_PARAGRAPH_\nLeta 1907 so v kraju odkrili lonec s 1200 srebrnimi novci iz \xc4\x8dasa od Vespazijana do Maksimina Tra\xc4\x8dana, saj je tod vodila nekdanja Rimska cesta. Prva omemba kraja sega v leto 1300, prvi priimki pa so Kajzer, Veber, Jezus, \xc5\xbdupan,\xe2\x80\xa6 _NEWLINE__NEWLINE_Leskovec je rojstni kraj pravnika in strokovnjaka za meddr\xc5\xbeavne sporazume Avgusta Bra\xc4\x8di\xc4\x8da (1916 \xe2\x80\x93 1972).\n_START_SECTION_\nGeografska lega\n_START_PARAGRAPH_\nLeskovec le\xc5\xbei v zahodnem delu subpanonske makro regije na skrajnem jugozahodnem delu Dravskega polja na desnem bregu potokov Devine in Polskave. Na razvoj kraja je pomembno vplivala bli\xc5\xbenja ob\xc4\x8dina Slovenska Bistrica, ki je od samega kraja oddaljena pribli\xc5\xbeno 6\xc2\xa0km.\n_START_SECTION_\nRelief in geolo\xc5\xa1ka zgradba\n_START_PARAGRAPH_\nLeskovec le\xc5\xbei v akumulacijski re\xc4\x8dno-denudacijski reliefni obliki. Za tak tip reliefa je zna\xc4\x8dilno, da so ga izoblikovale reke, ki so v tektonske udorine odlo\xc5\xbeile ve\xc4\x8d deset metrov debele nanose proda, peska ali gline. _NEWLINE_Nadmorska vi\xc5\xa1ina je 250,5m. Pogled na pokrajino je v celoti ravninski, le ponekod se rahlo vzpenja._NEWLINE__NEWLINE_Prevladujejo predvsem pliocenske ter pleistocenske kamenine, kot sta glina in pesek. Ob potokih Devina in Polskava pa tudi kvartarski aluvialni nanosi rek in potokov (prod, pesek, glina), gru\xc5\xa1\xc4\x8d, morene in konglomerat.\n_START_SECTION_\nPodnebje\n_START_PARAGRAPH_\nZna\xc4\x8dilno je zmerno celinsko podnebje. Povpre\xc4\x8dna letna temperatura je pribli\xc5\xbeno 9,2 \xc2\xb0C. Letno pade pribli\xc5\xbeno 1000 \xe2\x80\x93 1050mm padavin. Najbolj namo\xc4\x8deno je poletje, nekoliko manj pa jesen. Poletne nalive ve\xc4\x8dinoma spremlja nevihta s to\xc4\x8do. Poletne in jesenske padavine ugodno vplivajo na pridelavo krme. Preve\xc4\x8d padavin lahko v jesenskem \xc4\x8dasu povzro\xc4\x8di te\xc5\xbeave v kmetijstvu (pobiranje pridelkov), prav tako pogoste su\xc5\xa1e julija in avgusta.\n_START_SECTION_\nRastje in prsti doma\xc4\x8de pokrajine\n_START_PARAGRAPH_\nNaravno rastje je predvsem beli gaber, dob in jel\xc5\xa1a v obrobnih gozdi\xc4\x8dih ter mo\xc4\x8dvirni travniki.  V poljedelstvu pa pridelujejo predvsem koruzo in p\xc5\xa1enico._NEWLINE__NEWLINE_Prst je siva aluvialna, ki je ugodna za kmetijstvo.\n_START_SECTION_\nVodovje\n_START_PARAGRAPH_\nLeskovec obdajata potoka Devina in Polskava, ki sta neprimerna za oskrbo s pitno vodo. Tako torej pitna voda prihaja iz ob\xc4\x8dinskega vodovoda (ob\xc4\x8dina Slovenska Bistrica).\n_START_SECTION_\nGospodarstvo in prometna povezanost\n_START_PARAGRAPH_\nV kraju je le nekaj prebivalcev, ki se ukvarjajo z \xc5\xbeivinorejo (pribli\xc5\xbeno pet gospodinjstev). Posamezniki pa se ukvarjajo \xc5\xa1e s konjerejo in ov\xc4\x8derejo. Ve\xc4\x8dina prebivalcev ima tipi\xc4\x8dne stanovanjske hi\xc5\xa1e z vrtom. Prebivalci v starostni meji od 25 do 65 let so prete\xc5\xbeno zaposleni v tovarnah ali podjetjih v Slovenski Bistrici, nekateri pa odhajajo na delo v Maribor._NEWLINE_Prebivalci se oskrbujejo v Slovenski Bistrici, oziroma v kraju kjer slu\xc5\xbebujejo. _NEWLINE_Leskovec ima dobro povezanost z bli\xc5\xbenjim mestom Slovensko Bistrico, z \xc5\xbeelezni\xc5\xa1ko povezavo na Pragerskem ter z avtocestnim odcepom Ljubljana-Maribor.'